16.		Dohoda o zrušení a vysporiadaní podielového spoluvlastníctva
			k nehnuteľnosti (§ 141 ObZ)
Čl. I
Účastníci dohody 
Spoluvlastníci:
V rade 1:	Ing. Dušan Kolár, rod. Kolár, nar. ......................, r. č. ...................................
	a manželka Ing. Agáta Kolárová, rod. Fialová, nar. .................., r. č. ....................., obaja bytom Horná 25, Žilina
	(ďalej len „účastníci v rade 1“)
V rade 2:	Mgr. Igor Mach, rod. Mach, nar. ..........................., r. č. ...................................... 
	a manželka Mgr. Alena Machová, rod. Borská, nar. ................., r. č. ..............., obaja bytom Gabajova 23, Žilina 
	(ďalej len „účastníci v rade 2“)
Čl. II
Účastníci v rade 1 a 2 sú podielovými spoluvlastníkmi nehnuteľnosti, t. j. pozemku parc. č. KN 5102 – záhrady, o výmere 2 200 m2, k. ú. Žilina, zapísané na LV č. 1236 pre okres Žilina, obec Žilina, k. ú. Žilina.
Čl. III
Účastníci v rade 1 a v rade 2 nadobudli uvedenú nehnuteľnosť na základe kúpnej zmluvy zo dňa 20. 4. 2020, V 1596/20 a užívajú ju v rozdelenom stave.
Čl. IV
Účastníci v rade 1 a v rade 2 na základe tejto dohody
rušia
podielové spoluvlastníctvo k uvedenej nehnuteľnosti a vysporiadávajú sa tak, ako je to vyznačené na pripojenom geometrickom pláne vyhotovenom Ing. Evou Zelenou, autorizovaným geodetom č. 126/2023 zo dňa 15. 8. 2023, overený Správou katastra Žilina dňa 2. 9. 2023, teda účastníci v rade 1 Ing. Dušan Kolár a manželka Ing. Agáta Kolárová sa stávajú bezpodielovými spoluvlastníkmi novovytvorenej parcely č. KN 5102/1 o výmere 1 100 m2
a
účastníci v rade 2 Mgr. Igor Mach a manželka Mgr. Alena Machová sa stávajú bezpodielovými spoluvlastníkmi novovytvorenej parcely č. KN 5102/2 o výmere 1 100 m2.
Čl. V
Hodnota celej vysporiadávanej parcely je 17€ za 1 m2, t. j. spolu 36 513 € (slovom tridsaťtisíc päťstotrinásť eur) a účastníci si navzájom nič nedoplácajú.
Čl. VI
Na základe tejto dohody možno po povolení vkladu Správou katastra Žilina, vykonať zápis v LV č. 1236 pre obec Žilina, k. ú. Žilina, tak ako je popísané v čl. IV tejto dohody.
Čl. VII
Účastníci vyhlasujú, že svoju vôľu v tejto dohode prejavili slobodne a vážne, určite a zrozumiteľne, s jej obsahom súhlasia a na znak súhlasu ju vlastnoručne podpisujú.
Žilina 15. 10. 2023				Účastníci v rade 1	Účastníci v rade 2
Poznámka
Jedným zo spôsobov, akým zaniká podielové spoluvlastníctvo, je dohoda o jeho zrušení a vysporiadaní, ktorej zákon dáva prednosť pred zrušením a vysporiadaním spoluvlastníctva súdom. V prípade, že predmetom takejto dohody je nehnuteľnosť, vyžaduje si, okrem predpísaných náležitostí právneho úkonu písomnú formu pod sankciou neplatnosti, pretože ju možno ponímať ako zmluvu o prevode vlastníctva. Účinnosť nadobúda vkladom do katastra nehnuteľností.
Dohodu o zrušení a vysporiadaní spoluvlastníctva k nehnuteľnosti nemožno nahradiť dohodou, ktorou by jeden z podielových spoluvlastníkov uznal výlučné vlastníctvo druhého podielového spoluvlastníka.
Ak nejde o nehnuteľnosť, je možné dohodu uzavrieť aj neformálne, vtedy sú bývalí spoluvlastníci povinní na vyžiadanie vzájomne si vydať písomné potvrdenie ako sa vysporiadali.
Ak nedôjde k dohode, zruší spoluvlastníctvo a vykoná vysporiadanie na návrh niektorého spoluvlastníka súd. Prihliadne pritom na veľkosť podielov a na účelné využitie veci. Ak nie je rozdelenie veci dobre možné, prikáže súd vec za primeranú náhradu jednému alebo viacerým spoluvlastníkom; prihliadne pritom na to, aby sa vec mohla účelne využiť a na násilné správanie podielového spoluvlastníka voči ostatným spoluvlastníkom. Ak vec žiadny zo spoluvlastníkov nechce, súd nariadi jej predaj a výťažok rozdelí podľa podielov.
Z dôvodov hodných osobitného zreteľa súd nezruší a nevysporiada spoluvlastníctvo prikázaním veci za náhradu alebo predajom veci a rozdelením výťažku. Pri zrušení a vysporiadaní spoluvlastníctva rozdelením veci môže súd zriadiť vecné bremeno k novovzniknutej nehnuteľnosti v prospech vlastníka inej novovzniknutej nehnuteľnosti. Zrušenie a vysporiadanie spoluvlastníctva nemôže byť na ujmu osobám, ktorým patria práva viaznuce na nehnuteľnosti.